钦定古今图书集成/方舆汇编/职方典/第1392卷 > 《上欧阳太守书》前人
## 钦定古今图书集成/方舆汇编/职方典/第1392卷 > 《上欧阳太守书》前人

自洪武庚戌永嘉侯朱亮祖、壬子指挥张庸、乙卯百
户李贵，相继兴举，或方计定而他事掣肘，或已加工
而失处坏事。至戊午指挥蔡玉建暂停之议，而终不
能举者，盖因不深知地利，又被奸谗蒙蔽，有云“山势
险阻”，有云“岚瘴可畏”，有云“黎人梗化”，有云“地高难耕”，
有云动众劳民，不过避劳取逸尔。既云山势险阻，则
“元帅曾抵其处，什物辎装，通行无碍。”闻之始通之人。
入自思河，仅六日前半，路颇崎岖。岐黎款奉，情极卑
谨。其傍呼为“百姓峒”者，乃天顺间邵贼馀党，生息甚
繁，话皆东语，比岐尤勤耕作。由此观之，则无险阻可
知矣。以为岚瘴可畏，则久逃军民勾引客商在内，娶
妻生子，举皆无恙，以为獠性梗化，则何？宋元生黎，累
见款降，而阳春生峒，今何输服？以为其地不毛，则所
耕何皆膏腴，以为勤劳？是虽不免，然劳于一时，而实
利于永久，所谓“不一劳者不永逸”是也。